Tatoeba sentences — language code: epo
Ricevinte ajnan informon pri malamikoj, oni tenu ĝin en sekreto, kaj transdonu ĝin aŭ al sia oficiro, aŭ al la ĉefkomandanto, sed neniaokaze al iu alia, je severa puno.
Se iu mendos aŭ permesos murdon aŭ venenadon, aŭ instigos al tia krimo, aŭ ne denuncos, sciante pri tia intenco, do tiu ulo estu punita, samkiel pro intenca mortigo.
Sed se iu ne denuncos, sciante nur pri jam okazinta murdo, do li estu punita iom malpli severe.
Se iu pro malica intenco iun depuŝos de sur altaĵo, aŭ ĵetos ion sur lin, aŭ alimaniere lin vundos, tiel kaŭzinte lian morton, do tiu ulo estu ekzekutita.
Se iu estos trovita provanta mortigi sin, do tiu ulo estu pendumita sur velstango, ankaŭ eĉ kadavro de sinmortiginto estu pendumita je la piedoj.
La supreskribitaj ekzekutoj ne aplikeblas al tiu, kiu mortigis sin, aŭ provis fari tion, pro turmento aŭ pro neeltenebla lacegiĝo, aŭ en frenezeco, kio iafoje okazas dum inflamaj aŭ deprimaj malsanoj.
Se iu homo sekskuniĝos kun bruto aŭ alia senmensa estaĵo, do li estu kruele korpe punita pro sia fiago.
Se iu kun virino faros propravolan adulton, do ambaŭ estu punitaj, depende de sia kulpeco kaj stato de la afero.
Se iu, sendite sur bordon, ĉu nian, ĉu de niaj aliancanoj, ĉu malamikan, aŭdacos sen ordono kaŭzi ian ajn malutilon al tieaj loĝantoj, do tiu ulo estu punita, samkiel li kaŭzus tian malutilon al siaj samŝipanoj.
Se iu priŝtelos aŭ prirabos preĝejon aŭ alian sanktan lokon, aŭ homon, kiu liveras provianton al la floto, do tiu ulo estu senigita je vivo, kaj lia kadavro estu sur radon metita.
Se iu intence nomos sin false, tiel kaŭzinte ian damaĝon, do tiu ulo estu deklarita kanajlo, kaj punita depende de stato de la afero.
Oni ne akuzu tiun, kiu ŝanĝis sian nomon por savi sin kontraŭ malamikoj aŭ krimuloj.
Se iu intence kaj arogante disŝiros, deĵetos aŭ forstrekos ukazon aŭ ordonon, alnajlitan por publika legado, do tiu ulo estu ekzekutita, sed se li faros tion pro ia neglekto, do li estu monpunita, aŭ vergita, aŭ alie punita, depende de sia kulpeco.
Se estos ordonite iun aresti, sed tiu rezistos tiel, ke ne eblas lin kapti, do ne estas puninde eĉ mortigi lin, tamen tio rilatas nur al ordinaraj krimuloj, sed ne al ribeluloj, perfiduloj kaj ceteraj krimuloj eksterordinaraj, kies morto povas kaŝi multe da ties kunkrimuloj, kaj tiuokaze la mortiginto mem estu ekzekutita kiel perfidulo, se evidentiĝos, ke li mortigis intence, povante kapti lin viva.
Do oni devas skrupule enketi tion, je severa puno.
Neniu aŭdacu, sendepende de sia rango, kaŝi aŭ forkonduki ian ajn militkaptiton, spionon, perfidulon aŭ krimulon, por savi lin de justa puno, je nepra puno de morto.
Same estu punita ankaŭ tiu, kiu helpis tion fari, aŭ, sciante pri tio, nek denuncis, nek kontraŭagis.
Male, ĉiu devas kapti krimulojn, kaj preventi ilian eskapon, ĝis ili estos transdonitaj sub rajtigitan gardon.
Estas sendube, ke soldato aŭ oficiro, suspektata pri grava krimo, povas esti torturita samkiel ceteraj krimuloj, ĉar tiuokaze oni kalkulu lin ne soldato aŭ oficiro, sed krimulo.